Turvapaikanhakijoiden mielenosoitusteltalle tehtiin polttopulloisku huhtikuussa 2017. Kuva: Jukka-Pekka Moilanen

Oulun torilla huhtikuussa 2017 tehdystä polttopulloiskusta on nostettu syyte yhtä miestä vastaan vaaran aiheuttamisesta, kertoo syyttäjälaitos.

Tilanteessa neljä miestä heitti polttopulloja kohti turvapaikanhakijoiden mielenosoitustelttaa.

Pulloissa oli bensiiniä, ja niiden suut oli tukittu rätillä. Pulloja ei ollut sytytetty.

Ne kuitenkin rikkoutuivat, ja bensiiniä räiskyi muun muassa telttakankaaseen ja teltan luona olleen henkilön vaatteisiin. Yksi pulloista rikkoutui lähellä teltan edessä ollutta nuotiota.

Kolme iskuun osallistunutta miestä on syyttäjän mukaan jäänyt tuntemattomaksi. Epäilty on tunnustanut syyllistyneensä iskuun.

Häntä vastaan on nostettu samassa yhteydessä syyte räjähderikoksesta, sillä miehen käyttämistä yksityistiloista löydettiin tutkinnan yhteydessä kaksi dynamiittipötköä. Hän myös kertoi kuuluvansa Soldiers of Odin -järjestöön, joka tunnetaan muun muassa katupartiointitoiminnastaan ja maahanmuuton vastustamisesta.

Juttua päivitetty 22.1.2020 kello 21.42.